
               PARLAMENTUL  ROMÂNIEI

                  CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 4 martie 2008
Nr. PL-x  818/2007


RAPORT SUPLIMENTAR
asupra proiectului de Lege pentru modificarea şi completarea Legii nr.47/1992 privind organizarea şi funcţionarea Curţii Constituţionale, a Codului de procedură civilă şi a Codului de procedură penală

                 În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, în procedură de urgenţă, cu proiectul de Lege pentru modificarea şi completarea Legii nr.47/1992 privind organizarea şi funcţionarea Curţii Constituţionale, a Codului de procedură civilă şi a Codului de procedură penală, iniţiat de Guvern, trimis cu adresa nr. PL-x 818 din 3 decembrie 2007 şi  înregistrat cu nr.31/1294 din  5 decembrie 2007. 
Potrivit prevederilor art. 75 alin.(1) şi art.142 alin.(5) din Constituţia României, republicată şi ale art. 92 alin. (8) pct. 2 din Regulamentul Camerei Deputaţilor, republicat, Camera Deputaţilor este prima Cameră sesizată. 
Menţionăm că pentru reglementările cuprinse la Art.II, Art.III, şi Art.IV din proiect, dispoziţii ce au în vedere intervenţii legislative asupra Codului de procedură civilă,  Codului de procedură penală şi asupra Legii nr.85/2006 privind procedura insolvenţei, Camera Deputaţilor este Cameră decizională, în conformitate cu prevederile art.75 alin.(1) şi art.73 alin.(3) lit.h) şi m) din Constituţie şi ale art.92 alin.(9) pct.2 din Regulamentul Camerei Deputaţilor, republicat. Pentru aceste prevederi urmează a fi aplicate dispoziţiile procedurale prevăzute la art.75 alin.(4) din Constituţie.
                Consiliul Legislativ, prin avizul nr.1596 din 20.11.2007, a avizat favorabil  proiectul de lege, cu unele observaţii şi propuneri.
                Consiliul Superior al Magistraturii, cu adresa înregistrată cu nr.1294/29.02.2008, a transmis Hotărârea nr.858/06.12.2007, prin care a avizat favorabil acest proiect de lege.
 Proiectul de lege are ca obiect de reglementare modificarea şi completarea Legii nr.47/1992 privind organizarea şi funcţionarea Curţii Constituţionale, a Codului de procedură civilă şi a Codului de procedură penală, cu modificările şi completările ulterioare, intervenţiile legislative vizând eliminarea suspendării de drept a judecării cauzei în cazul invocării excepţiei de neconstituţionalitate, dând posibilitatea judecătorului să aprecieze dacă sunt motive temeinice pentru a dispune suspendarea.

                     Modificările  şi completările propuse  asupra Codului de procedură civilă şi a Codului de procedură penală au în vedere introducerea unei noi cauze de revizuire, în cazul în care judecarea cauzei nu este suspendată şi Curtea Constituţională constată neconstituţionalitatea unor dispoziţii legale care au făcut obiectul excepţiei de neconstituţionalitate.

 Proiectul conţine şi abrogarea unui text din Legea nr.85/2006 privind procedura insolvenţei care conţine prevederi derogatorii de la art.29 alin.(5) din Legea nr.47/1992, dispoziţie care devine redundantă după adoptarea acestui proiect de lege.
                      În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au examinat proiectul de lege susmenţionat şi documentele care îl însoţesc, în şedinţa din 28 ianuarie 2008.  La lucrările Comisiei a participat, în calitate de invitat, din partea Ministerului Justiţiei, doamna director Nicoleta Bosoc.
                      În urma dezbaterilor şi a opiniilor exprimate  membrii Comisiei au hotărât, cu majoritate de voturi (13 voturi pentru, 4 voturi împotrivă şi 2 abţineri), să propună plenului Camerei Deputaţilor respingerea proiectului de Lege pentru modificarea şi completarea Legii nr.47/1992 privind organizarea şi funcţionarea Curţii Constituţionale, a Codului de procedură civilă şi a Codului de procedură penală, întrucât propunerile din acest proiect de lege nu respectă principiul supremaţiei Constituţiei, consfinţit în legea fundamentală, verificarea constituţionalităţii prevederilor unui act normativ fiind prioritară. Prin propunerile formulate în proiectul de lege se încalcă, astfel, prevederile art.1 alin.(5) din Constituţia României, republicată, conform cărora „În România, respectarea Constituţiei, a supremaţiei sale şi a legilor este obligatorie”.

                       În şedinţa de plen din data de 5 februarie 2008, Camera Deputaţilor, în temeiul art.70 din Regulamentul Camerei Deputaţilor, republicat, a hotărât retrimiterea proiectului de lege la comisia sesizată în fond, în vederea unei noi examinări şi depunerii unui nou raport.

                       Membrii  Comisiei juridice, de disciplină şi imunităţi  au reexaminat proiectul de lege susmenţionat şi documentele care îl însoţesc, în şedinţa din 19 februarie 2008. La dezbateri a participat, în calitate de invitat, din partea Ministerului Justiţiei, doamna Barbara Katalin Kibedi – secretar de stat.
                        În urma dezbaterilor şi a opiniilor exprimate de membrii Comisiei şi de invitat, s-a hotărât, cu majoritate de voturi (o abţinere),  menţinerea Raportului de respingere  a proiectului de lege.
                        Plenul Camerei Deputaţilor, în şedinţa din 25 februarie 2008, a hotărât, în temeiul art.70 din Regulamentul Camerei Deputaţilor, republicat, retrimiterea Proiectului de lege la Comisia sesizată în fond în vederea unei noi examinări şi depunerii unui nou raport.

                        Membrii  Comisiei juridice, de disciplină şi imunităţi  au reexaminat proiectul de lege susmenţionat şi documentele care îl însoţesc, în şedinţa din 4 martie 2008.   
                        În urma dezbaterilor, membrii Comisiei  au hotărât, cu majoritate de voturi (3 voturi împotrivă),  menţinerea Raportului iniţial de respingere  a proiectului de lege.
            Din numărul total de 28 membri ai Comisiei juridice, de disciplină şi imunităţi,  la lucrările Comisiei au fost prezenţi 16 deputaţi.
      În raport cu obiectul şi conţinutul reglementării, proiectul de lege face parte din categoria legilor organice.

                                  VICEPREŞEDINTE ,                          SECRETAR,        

                   Florin IORDACHE                            George BĂEŞU   
   Consilier, Cecilia Păduroiu

